medieval-data/medieval-letters huggingface dataset:
CXXXV.  Monasterio S. Blasii asserit Burglensem. Eggenheimensem, Koltenbacensem ecclesias.   (Laterani, Jun. 8.) [  Ibid.,  p. 88]
Author: Adrianus IV
Date:  [ leg. Junii]

ADRIANUS episcopus, servus servorum Dei, dilectis filiis GUNTHERO, abbati monasterii Sancti Blasii, ejusque successoribus, salutem et apostolicam benedictionem

Ea quae a fratribus nostris episcopis rationabiliter gesta esse noscuntur, in sua debent stabilitate consistere, et, ne alicujus temeritate in posterum valeant immutari, apostolicae sedis convenit auctoritate muniri. Quocirca, dilecti in Domino filii, vestris justis postulationibus grato concurrentes assensu, illud, quod de Burgilla cella et capella S. Joannis, quae in loco qui Egginheim dicitur, sita est, a bonae memoriae Udalrico, Constantiensi episcopo, et successore ejus Udalrico, consensu archipresbyteri ac caeterorum presbyterorum illius parochiae, statutum est, ad exemplar felicis memoriae papae Innocentii, auctoritate sedis apostolicae confirmamus, ut videlicet praedicta Burgila cella et ecclesia S. Joannis quae nimirum praefatis episcopis consentientibus in allodio constructae sunt, quod Werinherus et Wipertus ad conversionem venientes monasterio S. Blasii, in quo divino mancipati estis obsequio, canonice obtulerunt cum suis pertinentiis perpetuo jam dicti coenobii juris existant, ita tamen ut in praenominata Burgila cella vos libere et absque alicujus contradictione Domino serviatis, et in ecclesia S. Joannis Eggenheim in pede montis aedificata plebs divina percipiat sacramenta et unaquaeque suis contenta sit terminis, quemadmodum a praedictis episcopis noscitur institutum. Praeterea ecclesiam Choltenbach omni jure et facultate sua, sicut venerabilis frater Hermanus episcopus Constantiensis monasterio vestro concessisse, et scripto suo noscitur confirmasse, nos auctoritate sedis apostolicae confirmamus. Nulli ergo omnino hominum fas sit hujus nostrae confirmationis paginam temerario ausu infringere, aut ei modis aliquibus contradicere. Si quis autem id attentare praesumpserit, indignationem omnipotentis Dei et beatorum Petri et Pauli apostolorum se noverit incursurum. Datum Laterani, per manum Rolandi, sanctae Romanae Ecclesiae cardinalis et cancellarii, VI Idus Julii , indictione V, pontificatus domni Adriani papae IV anno III.
CXXXIX.  Episcopis, duci, populo Venetiarum Henricum patriarcham Gradensem commendat. Nuntiat eidem ab archiepiscopo Jadertino promissam obedientiam esse.   (Laterani, Jun. 13.) [  Ibid.,  col. 825.]
Author: Adrianus IV

ADRIANUS episcopus, servus, servorum Dei, venerabilibus fratribus episcopis et dilectis filiis, majestati ducis, et universo populo Venetiarum, salutem et apostolicam benedictionem.

Venerabilem fratrem nostrum Henricum Gradensem patriarcham, sicut eum, quem vera in Domino affectione diligimus, et sincerae charitatis brachiis amplectimur, ad sedem apostolicam venientem ea, qua decuit benignitate recepimus, et honorem ei debitum impendentes, ipsum in postulationibus suis, tum pro suae honestate ac probitate personae, et pro commisso sibi dignitatis officio, tum pro eo quod vos et civitatem vestram, sicut nobilem et famosam diligimus, et intendimus honorare quibus modis secundum Deum potuimus, curavimus exaudire. Quem ad vos, tanquam ad speciales et devotos filios, cum apostolicae sedis benedictione, et nostrae gratiae plenitudine principaliter remittentes, universitati vestrae ipsum attentius commendamus, per apostolica vobis scripta mandantes, quatenus eum honorifice recipiatis, honeste tractetis, et ei tanquam spirituali principi et animarum vestrarum rectori debitam in omnibus obedientiam et reverentiam impendatis. Ad haec discretioni vestrae praesentium significatione volumus innotescat, quod frater noster Jadrensis archiepiscopus in nostra et fratrum nostrorum praesentia, memorato fratri nostro patriarchae ejusque successoribus, obedientiam, tanquam primati suo spontanea voluntate promisit, et nos promissionem ipsam in publicum fecimus redigi instrumentum. Vos autem sicut viri strenui et famosi ad dilatandos terminos Gradensis Ecclesiae matris vestrae omnibus modis laboretis, atque ad ejus augmentum efficaciter studeatis. Nos enim temporis opportunitate accepta, eamdem Ecclesiam, quibus modis cum Deo poterimus, curabimus honorare, atque exaltationi et utilitati ipsius attentius providere. Datum Lat., Idib. Junii, anno III.
CXLI.  Privilegium pro Ecclesia Ravellensi.   (Anagniae, Sept. 11.) [UGHELLI,  Italia sacra,  I, 1185.]
Author: Adrianus IV

ADRIANUS IV episcopus, servus servorum Dei, ven. fr. Jo. Ravellensi episc. ejusque success. canonice substituendis in perpetuum.

Piae postulatio voluntatis effectu debet prosequente compleri, quatenus et devotionis sinceritas laudabiliter enitescat, et utilitas postulata vires indubitanter assumat. Eapropter, venerabilis in Christo frater Joannes episcope, tuis justis postulationibus clementer annuimus, et praefatam Ravellensem Ecclesiam, cui, Deo auctore, praeesse dignosceris, sub beati Petri et nostra protectione suscipimus, et praesentis scripti privilegio communimus, statuentes, ut quascunque possessiones, quaecunque bona eadem Ecclesia inpraesentiarum, juste et canonice possidet, aut in futurum concessione pontificum, largitione regum, vel principum, oblatione fidelium, seu aliis justis modis, Deo propitio, poterit adipisci, firma tibi, tuisque successoribus et illibata permaneant, omnem vero ambitum Ravellensis Ecclesiae, sicut a praedecessoribus tuis rationabiliter possessus est, tibi tuisque successoribus in perpetuum confirmamus. Decernimus ergo, ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integre conserventur eorum, pro quorum gubernatione, ac sustentatione concessa sunt usibus omnino profutura, salva sedis apostolicae auctoritate. Si qua igitur, etc. Ego Adrianus, catholicae Ecclesiae episcopus. Ego Hubaldus, presb. card. tit. S. Praxedis. Ego Hubaldus, presb. card. tit. S. Crucis in Hierusalem. Ego Jacobus, presb. card. SS. Joann. et Pauli tit. Pammachii. Ego Arditio, diac. card. S. Theodori. Ego Boso, diac. card. SS. Cosmae et Dam. Datum Anagniae per manum Rolandi, S. R. E. presb. card. et cancellarii, III Id. Sept., ind. V, Incar. Dom. 1157, pontificatus vero domni Adriani papae IV anno III.
CXLVI.  Privilegium pro parthenone S. Spiritus Paraclitensi   (Laterani, Dec. 1.) [Opp. Abaelardi, 353.]
Author: Adrianus IV
Date:  [ ut in superiori Eugenii epist. ]

ADRIANUS episcopus, servus servorum Dei, dilectis in Christo filiabus HELOISSAE abbatissae, caeterisque in oratorio Sancti Spiritus, quod in pago Trecensi situm est, divino famulatui mancipatis, etc. .

Loca vero de Pomario, Triagnello, Leavalle, Neforto, Sancti Flaviti, quemadmodum vobis rationabiliter concessa sunt, auctoritate vobis apostolica confirmamus, etc. Datum Laterani, per manum Alberti, Sancti Adriani diaconi cardinalis, vicem domini Rolandi, sanctae Romanae Ecclesiae presbyteri cardinalis et cancellarii, gerentis, Kal. Decembris, ind. XI, Incarnationis Dominicae anno 1157, pontificatus vero domini Adriani papae IV anno III.
CL.  Canonicis Calvimontensibus interdicit ne ecclesiae bona alienent; jampridem enim decretum esse, ut in eorum ecclesia fratres monasterii S. Dionysii collocarentur.   (Romae, ap. S. Petrum, Jan. 10.) [DOUBLET,  Hist. de S. Denys,  502.]
Author: Adrianus IV

ADRIANUS episcopus, servus servorum Dei dilectis filiis canonicis Calvimontis Ecclesiae, salutem et apostolicam benedictionem.

Non potest aliqua praesumptione convelli quod auctoritate apostolicae sedis rationabiliter contigerit ordinari. Jamdudum autem, sacrosancta Romana Ecclesia decernente, dignoscitur institutum ut in ecclesia vestra de monasterio B. Dionysii ad divina dependenda obsequia monachi ponerentur, ad quorum usum et dispositionem decedentium canonicorum beneficia devenirent. Ut igitur tam laudabilis institutio nullius valeat astutia vacuari, per praesentia vobis scripta mandamus quatenus praebendas et beneficia vestra vendere, vel quomodolibet alienare nullatenus praesumatis, alioquin nos et alienationes ipsas auctoritate apostolica vacuamus, et in vos, auctore Deo, taliter vindicabimus, ut quam grave sit tam sanctas et tam laudabiles constitutiones infringere, docente poena, intelligere valeatis. Datum Romae apud Sanctum Petrum, IV Idus Januarii.
CLI.  Henrico Belvacensi episcopo quemdam D. commendat.   (Romae, ap. S. Petrum, Jan. 10.) [MARTEN.,  Ampl. Collect.,  II, 638.]
Author: Adrianus IV

ADRIANUS episcopus, etc. venerabili fratri HENRICO Belvacensi episcopo, etc.

Quia plurimum de tua devotione et animi sinceritate confidimus pro his quos charos habemus preces tibi porrigere minime dubitamus. Inde est quod dilectum filium nostrum D. latorem praesentium, qui multa nobis tam super dilectione circa eum quam super aliis pluribus de tua fraternitate retulit commendanda, charitati tuae attentius commendamus, per apostolica scripta rogantes, quatenus eum pro B. Petri ac nostra reverentia diligas et honores, et eum cum interventu nostro et pro devotione sua de charo habeas chariorem, ipsum quoque in negotiis suis, si qua emerserint, prudentia tua studeat viriliter defensare. Data Romae, apud Sanctum Petrum, IV Kal. Februarii
CLIII.  Henrico episcopo Bellovacensi Ansoldum abbatem Compendiensem commendat.   (Laterani, Oct. 29.) [MARTEN.,  Ampl. Collect.,  II, 642.]
Author: Adrianus IV

ADRIANUS episcopus, servus servorum Dei venerabili fratri HENRICO Belvacensi episcopo, salutem et apostolicam benedictionem.

Compendiensem Ecclesiam tanto amplius diligere nos convenit et fovere, quanto plus sollicitudinis ad plantandam in ea religionem Romana Ecclesia dignoscitur habuisse. Quocirca fraternitatem tuam rogamus attentius et monemus in Domino, quatenus dilectum filium nostrum An., ejusdem loci abbatem, pro reverentia beati Petri et nostra diligas et honores, et in suis necessitatibus opem et praesidium largiaris. Et quoniam dilectus filius noster Philippus frater tuus thesaurum ipsius ecclesiae adhuc dicitur detinere, frequens apud eum exhortatio non desit, ut thesaurus ipse in manus praefati abbatis debeat devenire. Praeterea fraternitati tuae mandamus, quatenus de malefactoribus illis, de quibus antedictus abbas in audientia tua querimoniam deposuerit, ita plenam ei justitiam facias, ut pro defectu justitiae non cogatur amplius laborare. Datum Laterani, IV Kal. Novembris.
CLIV.  Godescalco episcopo Atrebatensi praecipit ut Hugoni cancellario ablatum altare de Aslues restituat.   (Laterani, Nov. 1.) [MANSI,  Concil.,  XXI, 807.]
Author: Adrianus IV
Date:  [Samsoni]

ADRIANUS episcopus, servus servorum Dei, venerabili fratri . . . . . Atrebatensi episcopo, salutem et apostolicam benedictionem.

Dilectus filius noster Hugo, charissimi filii nostri Ludovici, illustris Francorum regis cancellarius, transmissa nobis relatione monstravit, se altare quoddam in Atrebatensi episcopatu ex dono Aluisi bonae memoriae Atrebatensis quondam episcopi habuisse, et usque ad illud tempus, quo investituram majoris archidiaconatus in Ecclesia tua de mandato nostro fuerat suscepturus, asserit se idem altare quiete ac pacifice possedisse. Imminente vero die, quo de ipso archidiaconatu debebat juxta mandatum nostrum, sicut diximus, investiri, tu, prout nobis suggeritur, nisi eodem altari tibi primitus restituto, investituram ei facere noluisti, et taliter ab eo ipsum altare diceris extorsisse. Quia vero hujusmodi circumventio rationi contraria est, et a pontificali officio penitus aliena, fraternitati tuae per apostolica scripta praecipiendo mandamus, et mandando praecipimus; qnatenus si res ita se habet, ipsum altare jam dicto filio nostro Hugoni cancellario infra 40 dies post horum susceptionem, omni appellatione cessante, restituas. Quod si tu facere forte distuleris, venerabili fratri nostro , Remensi archiepiscopo, apostolicae sedis legato, a nobis datum esse noveris in mandatis, ut ipse hoc vice nostra non differat effectui mancipare. Datum Laterani V Idus Maii.
CLV.  Thesbaldum Parisiensem episcopum hortatur ut Hugoni cancellario primum personatum vel honorem qui in Parisensi Ecclesia vacabit, concedat   (Laterani, Nov. 1.) [MANSI, XXI, 805.]
Author: Adrianus IV

ADRIANUS episcopus, servus servorum Dei, venerabili fratri Parisiensi episcopo, salutem et apostolicam benedictionem.

Quoniam de devotione et fidei sinceritate, quam erga sacrosanctam Romanam Ecclesiam et nos ipsos habere dignosceris, plenam fiduciam obtinemus, fraternitatem tuam pro his qui nobis chari sunt et accepti, rogare non dubitamus. Quanto autem dilectus filius noster Hugo, charissimi filii nostri, illustris Francorum regis cancellarius, matri tuae sacrosanctae Romanae Ecclesiae et nobis ipsis devotus sit et fidelis, quantum pro ipsius honore sollicitus permaneat et attentus, et nos ipsi cognoscimus, et prudentiam tuam non credimus ignorare. Inde est quod illum fraternitati tuae duximus plurimum commendandum, rogantes attentius quatenus pro beati Petri et nostrarum reverentia litterarum, primum personatum vel honorem qui in tua vacabit ecclesia, ei concedas, ut et ipse nostras sibi preces sentiat fructuosas, et nos de nostrarum precum admissione gratiarum tibi debeamus exsolvere actiones. Datum Laterani, Kal. Novembris.
CLVI.  Guillelmo nobili viro et universo populo Montispessulani praescribit, ut « finito quinquennio altare S. Salvatoris et oblationes in manu prioris ecclesiae B. Mariae reddant.  »  (Laterani, Nov. 8.) [D. BOUQUET,  Recueil,  XV, 687.]
Author: Adrianus IV

ADRIANUS episcopus, servus servorum Dei, dilecto filio nobili viro GUILLELMO et universo populo Montispessulani, salutem et apostolicam benedictionem.

Licet sacri canones de rebus ecclesiasticis nullam disponendi laicis attribuant facultatem, intuitu tamen devotionis vestrae oblationes S. Salvatoris, ad ipsam ecclesiam relevandam, ita vobis sunt concessae, ut studio vestro inceptum opus citius possit et facilius consummari. Quia vero non convenit res ecclesiasticas ab ecclesiasticarum personarum dispositione penitus alienari, certum tempus determinare volumus, ut, eo peracto, altare ipsum et oblationes per quinquennium annorum spatium, et non amplius teneatis. Quocirca universitati vestrae mandamus quatenus, finito quinquennio, altare praedictum et oblationes in manu prioris ecclesiae B. Mariae reddatis, ut de ipsis sicut de aliis ecclesiasticis rebus liberam disponendi habeat facultatem. Vos igitur, ut de opere vestro et labore possitis aeternae felicitatis gaudia promereri, de ipsis oblationibus et de propriis facultatibus vobis a Deo praestitis agite, et ita efficaciter ad perficiendum opus Ecclesiae insistite, quod in brevi termino valeat, auctore Domino consummari. Datum Laterani, VI Idus Novembris.
CLVIII.  Abbatibus Biterrensis dioecesis praecipit ut praesuli Biterrensi pareant.   (Laterani, Nov. 13.) [  Gall. Christ.,  VI, Instrum., 138.]
Author: Adrianus IV

ADRIANUS episcopus, servus servorum Dei, dilectis filiis abbatibus per Biterrensem parochiam constitutis, salutem et apostolicam benedictionem.

Non moveri non possumus de iis quae a venerabili fratre nostro Guillelmo Biterrensi episcopo nobis nuntiata sunt. Asserit siquidem nobis quod debitam ei recusatis obedientiam et reverentiam quanquam vestro episcopo exhibere. Unde cum ad obediendum potius quam ad repugnandum suscepti habitus vos qualitas provocet, datur evidenter intelligi quod non illud intus gestatis in mente quod exterius in veste protenditis; obedire enim vestro praelato vos convenit, qui propriam voluntatem etiam, quantum habitus ostendit, pro Domino reliquistis. Ut ergo aliud non probemini gestare interius quam id quod habitu exterius demonstratis, per apostolica vobis scripta mandamus praecipiendo, quatenus vos quibus idem episcopus auctoritate sua manus imponit, omnem illi obedientiam et reverentiam appellatione remota sine contradictione aliqua persolvatis, quae a subditis praelatis debet humiliter exhiberi: quod si aliquis vestrum inobediens ipsi aut rebellis exstiterit, sententiam quae a jam dicto fratre nostro in eum qui ipsi obedire noluerit canonice fuerit promulgata, nos, auctore Domino, auctoritate nostra ratam habebimus. Datum Laterani, Idibus Novembris.
CLIX.  Privilegium pro parthenone S. Spiritus Paraclitensi.   (Laterani, Nov. 25.) [Opp. Petri Abaelardi, p. 354.]
Author: Adrianus IV

ADRIANUS episcopus, servus servorum Dei, dilectis in Christo filiabus, HELOISSAE abbatissae monasterii de Paracleto ejusque sororibus, salutem et apostolicam benedictionem.

Quoties religiosae personae a nobis talia postulant, quae a rationis tramite non discordant, ad concedendum quod petitur non debemus difficiles inveniri. Eapropter, dilectae in Domino filiae, vestris justis postulationibus gratum impertientes assensum, auctoritate vobis apostolica concedimus, ut eos qui de facultatibus suis Ecclesiae vestrae grata conferunt solatia charitatis, si forte non proprio reatu, sed pro alienis sunt excessibus interdicti, liceat vobis ad sepulturam recipere, et ipsos In coemeterio vestro cum aliis fidelibus tumulare. Datum Laterani, VIII Kal. Decembris.
CLX.  Ad Henricum episcopum Belvacensem.--Ut, nulla interposita dubitatione, fungi munere episcopali pergat.   (Laterani, Dec. 1) .[Marten.,  Ampl, Collect.,  II, 650.]
Author: Adrianus IV

ADRIANUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Praedecessor noster sanctae memoriae papa Eugenius in Belvacensem te voluit episcopum subrogari, sperans quod de tua persona Ecclesiae Dei utilitas non modica proveniret. In qua siquidem dignitate tua nobilitas adeo provide, honeste ac circumspecte, cooperante gratia divina, se hactenus habuit, quod ipsius praedecessoris nostri videtur intentio adimpleta, et nos tuam cognoscentes de praeteritis probitatem, de tuae fraternitatis industria meliorem spem jugiter et fiduciam obtinemus, ac per hoc si non esses a contemplationis requie ad labores actionis translatus, studeremus diligenter efficere, ut pro Ecclesiae utilitate hujusmodi translatio fieret, nec debemus efficere quod facta debeat irritari. Non ergo te moveat verbum quod minus caute diceris protulisse, quia illud dicere nequaquam fuit spiritualem dimittere dignitatem. Susceptum itaque ministerium episcopale discretio tua diligenter exerceat, commissum tibi gregem verbo et opere ita in doctrina Christi studeas informare, ut non vacuus ad arcam patris familias accedere debeas, si plures tecum, divina faciente gratia, possis manipulos reportare. Non enim volumus, nec possemus ullatenus sustinere quod episcopalem dimitteres dignitatem, nisi forte, quod absit! tale in te vitium cognosceremus, propter quod non posses in episcopali officio Domino deservire. Praeterea dilectis filiis nostris fratribus Sancti Luciani, te ita benignum et misericordem exhibeas, ut ipsi omnipotentem pro te Dominum affectuosius deprecentur. Data Laterani Kalendas Decembris.
CLXI.  Ad eumdem.--Pro ecclesia Sancti Luciani.   (Laterani, Dec. 1.) [MARTEN., ibid. col. 651.]
Author: Adrianus IV

ADRIANUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Ad pietatis et misericordiae opera tanto te duximus propensius invitandum, quanto de tua honestate ac religione majorem fiduciam obtinemus, et speramus quod nostras preces debeat tua fraternitas exaudire. Religiosi fratres ecclesiae B. Luciani, de quibusdam rebus, de quibus inter te et ipsos controversia vertebatur, tuae se decreverunt potius supponere voluntati, quam cum tua nobilitate in judicio disputare, sperantes quod eis plus utilitatis erga te conferre humilitas, quam litigiorum jurgia ministrare. Et ideo apostolicis litteris charitatem tuam monemus, rogamus et exhortamur in Domino, quatenus de his omnibus, quae in tua liberalitate ponere decreverit, praecipue de decimis et prandiis et piscationibus, ita erga supradictos fratres nobilitas tua se habeat, ut videaris religiosos fratres pro amore Christi diligere ac favore, et nos tibi uberes possimus gratiarum exsolvere actiones. Data Laterani Kal. Decembris.
CLXII.  Ad eumdem--Pro nepotibus cujusdam canonici Antissiodorensis.  Laterani, Dec. 8.)[MARTEN.,  ibid. col.  652.]
Author: Adrianus IV

ADRIANUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Venientis ad apostolicae sedis praesentiam dilecti filii nostri Altissiodorensis canonici querimoniam nuper accepimus, quod A. Abbas ecclesiae Sancti Germani Altissiodorensis terram, quae quibusdam nepotibus suis paterno solatio destitutis, sicut nuper accepimus, haereditario jure pertinere dicitur, contra justitiam detinere praesumit. Cumque alia vice causa ipsa venerabilibus fratribus nostris Hu. Senonensi archiepiscopo et Altissiodorensi episcopo commissa fuisset, fine debito terminanda, in ipsius examinatione negotii, ad sedem apostolicam fuit appellatum. Quia vero ex injuncto nobis officio pupillis et orphanis compellimur in sua justitia salubriter providere, fraternitati tuae per apostolica scripta mandamus, quatenus infra quindecim dies post susceptionem praesentium litterarum, memoratum abbatem studeas diligentius convenire, ut vel ipsam terram nepotibus praedicti L. sub velocitate restituat, vel in praesentia tua ipsis exhibeat justitiae complementum. Si vero causam interire maluerit, quam terram in integrum restituere, utraque parte in tua praeseutia constituta, et rationibus hinc inde subtiliter investigatis et cognitis, causam ipsam, omni appellatione cessante, ita justitia mediante decidas, quod ulterius super hoc in audientia nostra non debeat replicari querimonia. Quod si praedictus abbas nec terram restituere, nec justitiam de his ad quos eadem terra spectare dicitur, voluerit exhibere, neque tuo super hoc judicio stare, ex tunc in ipsa terra, de qua controversia est, auctoritate nostra divina prohibeas officia celebrari. Praeterea si A. uxor quondam S. de Merlenmaco per se vel per alium, quominus alterum istorum effectui mancipetur, praesumpserit impedire, in personam ejus excommunicationis, in terram vero ipsius sententiam proferas interdicti. Datum Laterani VI Idus Decembris.
CLXIII.  Ad eumdem.--Pro quodam canonico Ecclesiae Antissiodorensis.   (Laterani, Dec. 8.) [MARTEN.,  ibid. col.  553.]
Author: Adrianus IV

ADRIANUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Venerabilibus fratribus nostris Hu. Senonensi archiepiscopo et A. Altissiodorensi episcopo causam quae inter dilectos filios nostros R. praepositum de Liriaco et L. Antissiodorensis Ecclesiae canonicum super quadam praebenda noscitur agitari, olim commisimus audiendam, et fine debito terminandam. Cumque utramque partem ante suam praesentiam evocassent, praedictus R. praepositus ad eorum vocationem venire contempsit, sed eumdem L. frustratoria dilatione ad sedem apostolicam appellavit: Nos vero quia plurimum de tua discretione confidimus, eamdem causam experientiae tuae committimus, omni appellatione remota, mediante justitia terminandam. Quocirca fraternitati tuae per apostolica scripta mandamus, quatenus utramque partem ante tuam praesentiam evoces, et rationibus quae hinc inde vertantur subtiliter inquisitis, et plenarie intellectis, eamdem causam canonico fine decidas. Si vero memoratus R. praepositus contumaciter noluerit ad tuam vocationem accedere, vel tuae super hoc sententiae efficaciter obedire, jam dictum filium nostrum L. de ipsa praebenda sine appellationis obstaculo auctoritate nostra investias. Data Laterani VI Id. Decembris